钦定古今图书集成/历象汇编/岁功典/第085卷 > 《汲冢周书》 > 周月解
## 钦定古今图书集成/历象汇编/岁功典/第085卷 > 《汲冢周书》 > 周月解

惟一月既南至，昏昴毕见。日短极，基践长微，阳动于
黄泉，阴惨于万物。是月斗柄建子，始昏北指，阳气亏，
草木萌荡，日月俱起于牵牛之初，右回而行，月周天
起一次而与日合宿。日行月一次周天，历舍于十有
二辰，终则复始，是谓日月权舆，周正岁道，数起于时
一，而成于十次一为首，其义则然。凡四时成岁，有春
夏秋冬，各有孟仲季以名。十有二月，中气以著。时应
“春三月中气雨水，春分谷雨；夏三月中气小满，夏至
大暑，秋三月中气处暑，秋分霜降；冬三月中气小雪，
冬至大寒，闰无中气。”斗指两辰之间，万物春生夏长，
秋收冬藏，天地之正，四时之极，不易之道。夏数得天，
百王所同。其在商汤，用师于夏，除民之灾，顺天革命，
改正朔，变服殊号，一文一质，示不相沿。以建丑之月
为正，易民之视。若天时大变，亦一代之事。亦越我周
王，致伐于商，改正异械，以垂三统。至于“敬授民时”，巡
狩祭享，犹自夏焉。是谓“周月以纪于政。”